KIRJALLINEN KYSYMYS P-0052/02 esittäjä(t): Dana Scallon (PPE-DE) neuvostolle. Alkiotutkimus.



Virallinen lehti nro 205 E , 29/08/2002 s. 0062 - 0062



KIRJALLINEN KYSYMYS P-0052/02 esittäjä(t): Dana Scallon (PPE-DE) neuvostolle (22. tammikuuta 2002) Aihe: Alkiotutkimus Neljä jäsenvaltiota (Italia, Saksa, Itävalta ja Irlanti) vastusti neuvostossa eurooppalaisen rahoituksen myöntämistä tutkimukseen, jossa käytetään ihmisalkioita. Tällainen tutkimus on kiellettyä myös Ranskassa. Kun otetaan huomioon Euroopan unionin kuudes tutkimuksen puiteohjelma (20012006), miten neuvosto suhtautuu Euroopan parlamentin 14. marraskuuta 2001 antamaan lainsäädäntöpäätöslauselmaan(1), jolla rahoitus laajennetaan hankkeisiin, jotka kolmasosa EU:n jäsenvaltioista on kieltänyt? Euroopan komission tutkimuspääosasto, jonka pitäisi nostaa kaikki alkiotutkimusta koskevat kysymykset esille, väittää edistävänsä tasapainoista näkemystä alkiotutkimuksen mahdollisuuksista ja ongelmista(2). Miten neuvosto suhtautuu siihen, että edistäessään vakaasti alkiotutkimusta tutkimuspääosasto on yksinkertaisesti jättänyt huomioimatta kansalliset lait ja vähätellessään niiden merkitystä toimii samalla tavoin kuin Taleban(3)? (1) Ehdotus Euroopan parlamentin ja neuvoston päätökseksi eurooppalaisen tutkimusalueen toteuttamista tukevasta Euroopan yhteisön monivuotisesta tutkimuksen, teknologian kehittämisen ja esittelyn puiteohjelmasta 20022006 (KOM(2001) 94 C5-0087/2001 2001/0053(COD)). (2) Komissaari Busquin'n kirje Euroopan parlamentin jäsenelle 21. joulukuuta 2001. (3) Busquin'n lehdistötilaisuus 18. joulukuuta 2001. Vastaus (13. toukokuuta 2002) Arvoisa parlamentin jäsen on tietoinen siitä, että noudattaen neuvoston kantaa Euroopan parlamentin 14. marraskuuta 2002 antamaan lainsäädäntöpäätöslauselmaan, joka koskee komission ehdotusta kuudenneksi tutkimuksen puiteohjelmaksi (EY) ihmistalkoita käyttävän tutkimuksen rahoittamisen osalta, 28. tammikuuta 2002 vahvistetussa yhteisessä kannassa ja erityisesti siihen liittyvissä neuvoston perusteluissa todetaan, että: - neuvosto on sopinut Euroopan parlamentin kanssa viittausten sisällyttämisestä joihinkin asiaa koskeviin kansainvälisiin välineisiin, joita käytetään pohjana puiteohjelmaan liittyvän toiminnan eettisessä arvioinnissa, myös sellaisen toiminnan, joka liittyy ihmisalkioita käyttävään tutkimukseen; - näiden periaatteiden tulkitsemiseksi, erityisesti bioteknologian alalla viime aikoina tapahtuneen nopean kehityksen ja myös Euroopan parlamentissa ja kansallisella tasolla jatkuvasti käytävän keskustelun vuoksi neuvosto ei kuitenkaan katso olevan aihetta laatia tässä vaiheessa luetteloa tutkimusaiheista, jotka olisi jätettävä yhteisön rahoituksen ulkopuolelle. Neuvosto aikoo kuitenkin perehtyä tarvittaessa tarkemmin tähän asiaan yhdessä Euroopan parlamentin kanssa. Vahvistettaessa neuvoston yhteistä kantaa eräät valtuuskunnat, mukaan lukien arvoisan parlamentin jäsenen mainitsemat valtuuskunnat, ilmaisivat kantansa ihmisalkioita käyttävän tutkimukseen. Nämä kannat ovat neuvoston 10. joulukuuta 2001 päivätyssä pöytäkirjassa. Neuvosto puolestaan harkitsee kantaansa perusteellisesti keskustelujen kuluessa kuudetta tutkimuksen puiteohjelmaa koskevan ehdotuksen toisessa käsittelyvaiheessa. Neuvosto ei voi kommentoida komission yksiköiden tähän asiaan ottamaa kantaa. Ehdotetaankin, että arvoisa parlamentin jäsen kääntyy asiassa suoraan komission puoleen.